C 367/32

Opinjoni tal-Kumitat Ekonomiku u Soċjali Ewropew dwar Proposta għal Regolament tal-Parlament Ewropew u tal-Kunsill li jemenda r-Regolament (UE) Nru 168/2013 fir-rigward tal-istadju Euro 5 għall-approvazzjoni tat-tip ta’ vetturi b’żewġ jew tliet roti u kwadriċikli

[COM(2018) 137 final — 2018/0065 (COD)]

(2018/C 367/06)

Relatur: Gerardo LARGHI

Konsultazzjoni Parlament Ewropew, 16.4.2018 Kunsill, 4.4.2018 Bażi legali L-Artikolu 114 tat-Trattat dwar il-Funzjonament tal-Unjoni Ewropa Sezzjoni kompetenti Sezzjoni Speċjalizzata għas-Suq Uniku, il-Produzzjoni u l-Konsum Adottata fis-sezzjoni 7.6.2018 Adottata fil-plenarja 11.7.2018 Sessjoni plenarja Nru 536 Riżultat tal-votazzjoni (favur/kontra/astensjonijiet) 125/0/1

1. Konklużjonijiet u rakkomandazzjonijiet

1.1. Il-Kumitat Ekonomiku u Soċjali Ewropew (KESE) jilqa’ b’sodisfazzjon il-proposta għal Regolament COM(2018) 137 final peress li tintroduċi emendi f’waqthom għar- Regolament Nru (UE) Nru 168/2013 , li għandhom l-għan li jsibu bilanċ bejn il-ħtieġa għall-iżvilupp ta’ teknoloġiji b’impatt ambjentali baxx (l-istadju Euro 5) u l-kapaċitajiet effettivi tal-impriżi sabiex jimplimentawhom fiż-żmien previst (fattibbiltà teknoloġika) . Id-derogi għandhom għalhekk jevitaw l-effetti negattivi fuq is-suq u fil-livelli ta’ impjieg, filwaqt li jiġi żgurat l-ilħuq ta’ standards aħjar tal-emissjonijiet fi żmien qasir.

1.2. Il-KESE jenfasizza li l-bidliet proposti mill-Kummissjoni huma konformi mar-rakkomandazzjonijiet tal-Opinjoni preċedenti tal-KESE dwar is-suġġett ( 1 ) . Fost dawn insibu: l-applikazzjoni gradwali u flessibbli tar-Regolament fid-dawl tal-fattibbiltà teknoloġika effettiva, spejjeż raġonevoli għall-impriżi u l-konsumaturi, l-esklużjoni ta’ vetturi tal-kategoriji L1 u L2 mill-użu tas-sistema dijanjostika abbord (OBD) ( 2 ) . Il-Kumitat jinnota wkoll appoġġ wiesa’ għall-proposta li juru l-Istati Membri u l-partijiet interessati involuti kollha.

1.3. Il-KESE jemmen li l-leġislazzjoni se jkollha effetti pożittivi fuq l-ispejjeż imġarrba mill-impriżi u, konsegwentement, fuq dawk imġarrba mill-konsumaturi. F’dan il-kuntest, għandu jiġi enfasizzat ir-rwol soċjali ta’ vetturi tal-kategorija L f’żoni rurali, fejn ta’ spiss huma alternattiva għan-nuqqas ta’ trasport pubbliku, u fil-bliet, għaliex dawn jgħinu jnaqqsu l-konġestjoni kkawżata mit-traffiku.

1.4. Il-KESE huwa favur li s-setgħa tal-Kummissjoni biex tadotta atti ddelegati tiġġedded għal perjodu ulterjuri ta’ ħames snin. Il-Kumitat iqis li din il-kundizzjoni hija kruċjali sabiex isir aġġustament f’waqtu tal-leġislazzjoni eżistenti fid-dawl tal-evoluzzjoni teknoloġika u tas-suq kontinwa fis-settur.

1.5. Il-KESE jinnota li l-istudju tal-Kummissjoni ( 3 ) ma jqisx l-ispiża, il-fattibbiltà teknika u r-riproduċibbiltà tat-test tal-konsum tal-enerġija (test tat-tip VII) għaċ-ċikli approvati bi propulsjoni elettrika (L1e-A) u ċikli approvati bil-pedali assistiti (pedelecs) (L1e-B). Dan l-istudju, fil-fatt, jiffoka biss fuq l-analiżi tal-vetturi b’magna b’kombustjoni. Għalhekk, il-Kumitat jirrakkomanda li l-Kummissjoni tniedi kemm jista’ jkun malajr studju addizzjonali dwar il-konsum tal-enerġija ta’ vetturi tal-kategoriji L1e-A u L1e-B sabiex tipprovdi qafas legali ċar għas-settur.

1.6. Il-KESE jaqbel mal-proposta tal-Kummissjoni li tipposponi l-applikazzjoni tal-limiti tal-emissjonijiet tal-Euro 5 għal vetturi bil-mutur b’erba’ roti – (minicar – L6e-B)), mopeds bi tliet roti (L2eU) u muturi Trial (L3e-AxT) u dawk magħrufa bħala “enduro” (L3e-AxE). Madankollu, billi dawn jikkostitwixxu produzzjoni ta’ niċċa ( 4 ) minn negozji żgħar u mikro, il-KESE jirrakkomanda l-estensjoni ta’ din id-deroga sal-2024, kif kien mistenni qabel mill-valutazzjoni tal-impatt. Din il-miżura għandha tgħin lill-impriżi tas-settur ikollhom tranżizzjoni inqas trawmatika, u jinżammu l-livelli tal-impjiegi.

2. Introduzzjoni

2.1. Is-settur ta’ “vetturi tal-kategorija L” huwa kkaratterizzat minn firxa wiesgħa ta’ vetturi ħfief b’żewġ, tliet u erba’ roti. Dan jinkludi seba’ kategoriji ta’ vetturi: roti bil-pedali assistiti (pedelecs) u mopeds b’żewġ (L1e) u bi tliet (L2e) roti, muturi b’żewġ roti (L3e) u bi tlieta (L4e – sidecar), triċikli (L5e) u kwadriċikli ħfief (L6e) u kwadriċikli tqal (L7e – quad). Kull kategorija hija subdiviża ulterjorment/aktar, għal total ta’ 25 sottokategorija.

2.2. Id-diversità ta’ mudelli, sistemi ta’ propulsjoni u użi, jagħmlu l-kategorija L fost l-iktar varjata u versatili fis-settur tal-vetturi. Huwa stmat li aktar minn 35 miljun vettura tal-kategorija L jiċċirkolaw fl-UE.

2.4. Il-Kummissjoni, fid-dawl tal-punti kritiċi/kruċjali enfasizzati fl-istudju dwar l-impatt tal-istandard/stadju ambjentali Euro 5 għal vetturi tal-kategorija L, tipproponi li timmodifika jew tintegra ċerti Artikoli tar-Regolament (UE) Nru 168/2013 sabiex tiċċara l-prinċipji u tiffaċilita l-implimentazzjoni.

2.5. Din il-proposta, mixtieqa anke mill-istess kumpaniji fi ħdan is-settur ( 7 ) , ġiet imfassla wara konsultazzjoni formali mal-partijiet interessati kollha (il-manifatturi, l-awtoritajiet tal-approvazzjoni tat-tip, l-imsieħba soċjali).

3. Sommarju tal-proposta tal-Kummissjoni

3.1. Sistemi dijanjostiċi abbord (OBD)

3.1.1. L-OBD ( 8 ) sservi biex jiġi verifikat l-funzjonament ġenerali tal-vettura u b’mod partikolari biex tiġi identifikata ħsara jew funzjonament ħażin li jkollhom implikazzjonijiet f’termini tal-emissjonijiet li jagħmlu ħsara. L-OBD diġà kienet teżisti fl-Euro 4, u se tkun żviluppata iktar fil-Euro 5. Minħabba l-leġislazzjoni Euro 5, l-OBD se tintervjeni fir-rigward tas-sensuri u l-attwaturi tal-vetturi, sabiex timmonitorja l-funzjonament bla xkiel mhux biss tal-magna iżda wkoll tat-trattament ta’ gassijiet tal-egżost, kif ukoll tal-katalizzatur.

3.1.2. Il-Kummissjoni tipproponi li jiġu posposti sal-2025 ċerti aspetti li għandhom x’jaqsmu mal-obbligu ta’ installazzjoni tal-OBD tal-istadju II u b’mod partikolari fir-rigward tal-kontroll tal-katalizzatur. Din il-miżura hija maħsuba biss għal ċerti tipi ta’ vetturi, peress li tagħmir bħal dan jista’ ma jkunx disponibbli fl-2020 għal raġunijiet tekniċi. L-emenda ta’ din id-dispożizzjoni għandha tiżgura żmien suffiċjenti għal kumpaniji li japplikaw il-leġislazzjoni.

3.1.3. Il-Kummissjoni tiċċara wkoll li huma esklużi mis-sistema OBD-stadju II il-mopeds (kategoriji L1 u L2) kif ukoll il-kwadriċikli ħfief (kategorija L6e) u l-muturi tas-sottokategoriji “enduro” (L3e-AxE) u “trial” (L3e-AxT).

3.2. Metodu ta’ kontroll tal-emissjonijiet (proċedura matematika tad-durabilità)

3.2.1. L-istudju dwar l-impatt ambjentali tal-Euro 5 jindika li l-metodu biex jiġu ttestjati vetturi wara “100 km ta’ użu” ma jippermettix li tiġi evalwata d-degradazzjoni reali tas-sistema ta’ kontroll tal-emissjonijiet tal-vettura matul iċ-ċiklu ta’ ħajja tagħha ( 9 )

3.2.2. Il-Kummissjoni tipproponi li telimina gradwalment dan il-metodu sal-2025. Sadanittant, qed jiġi propost li tikber id-distanza vvjaġġata mill-vettura qabel ma tiġi soġġetta għal test, sabiex tiġi żgurata aktar affidabilità tad-data. Għaldaqstant, il-proposta tipprevedi li vetturi rreġistrati bejn l-1 ta’ Jannar 2020 u l-31 ta’ Diċembru 2024 għandhom ikunu soġġetti għat-test tar-rendiment ambjentali wara 2 500 km jekk il-vettura għandha veloċità massima ta’ inqas minn 130 km/h, u wara 3 500 km jekk ikollha veloċità massima ugwali għal jew iktar minn 130 km/h.

3.3. L-applikazzjoni tal-limiti tal-Euro 5

3.3.1. L-istudju dwar l-impatt tal-Euro 5 jikkonferma li t-teknoloġija meħtieġa biex jiġu ssodisfati l-livelli limiti ambjentali hija diġà disponibbli, ħlief għal xi tipi ta’ vetturi tal-kategorija L (L6e-B, L-2e-U, L3e-AxT u L3e-AxE).

3.3.2. Il-Kummissjoni, għalhekk, tipproponi li tipposponi l-applikazzjoni ta’ dawn il-limiti mill-2020 sal-2022 għal dawn is-sottokategoriji. Din il-miżura se tippermetti lill-produtturi, speċjalment l-SMEs, biex jirrispettaw l-iskadenzi ta’ tranżizzjoni previsti lejn sistemi ta’ propulsjoni b’emissjonijiet żero, barra minn impatt pożittiv f’termini ta’ spejjeż għall-benefiċċju tal-konsumaturi.

3.3.3. Il-Kummissjoni tinnota wkoll li hemm bżonn jiġu ċċarati aktar il-liveli limiti tal-ħoss tal-Euro 5. Għalhekk, jipproponi li ssir deroga mill-validità tal-limiti attwali tal-emissjonijiet tal-Euro 4 sakemm ma jiġux stabbiliti l-limiti ġodda tal-Euro 5.

3.4. L-atti delegati

3.4.1. Ir-Regolament (UE) Nru 168/2013 jagħti lill-Kummissjoni s-setgħa li tadotta atti delegati għal perjodu ta’ ħames snin, li skadiet fil-21 ta’ Marzu 2018. Minħabba l-ħtieġa li jsir aġġornament kontinwu tal-leġislazzjoni f’konformità ma’ avvanzi teknoloġiċi, il-Kummissjoni titlob li ġġedded is-setgħa li tadotta atti delegati għal perjodu ulterjuri ta’ ħames snin, bil-possibilità ta’ tiġdid taċitu.

Brussell, il-11 ta’ Lulju 2018. Il-President tal-Kumitat Ekonomiku u Soċjali Ewropew Luca JAHIER

(1) ĠU C 84, 17.3.2011, p. 30.

(2) ĠU C 84, 17.3.2011, p. 30, punti 4.1, 4.3 u 5.3.

(3) Rapport dwar l-istudju: “Effect study of the environmental step Euro 5 for L-category vehicles”, EU-Books, ET-04-17-619-EN-N.

(4) Dawn is-sottokategoriji ta’ vetturi jammontaw għal inqas minn 1 % tal-produzzjoni globali tal-vetturi tal-kategorija L.

(5) ĠU L 60, 2.3.2013, p. 52 – Ir-Regolament (UE) Nru 168/2013 tal-Parlament Ewropew u tal-Kunsill tal-15 ta’ Jannar 2013 dwar l-approvazzjoni u s-sorveljanza tas-suq ta’ vetturi b’żewġ jew tliet roti u kwadriċikli.

ĠU L 53, 21.2.2014, p. 1 – Ir-Regolament ta’ Delega tal-Kummissjoni (UE) Nru 134/2014 tas-16 ta’ Diċembru 2013 li jissupplimenta r-Regolament (UE) Nru 168/2013 tal-Parlament Ewropew u tal-Kunsill fir-rigward tar-rekwiżiti tal-prestazzjoni ambjentali u tal-prestazzjoni tal-unità tal-propulsjoni, u li jemenda l-Anness V tiegħu.

ĠU L 25, 28.1.2014, p. 1 – Ir-Regolament ta’ Delega tal-Kummissjoni (UE) Nru 44/2014 tal-21 ta’ Novembru 2013 li jissupplimenta r-Regolament (UE) Nru 168/2013 tal-Parlament Ewropew u tal-Kunsill fir-rigward tal-kostruzzjoni tal-vetturi u r-rekwiżiti ġenerali għall-approvazzjoni ta’ vetturi b’żewġ jew tliet roti u kwadriċikli.

ĠU L 7, 10.1.2014, p. 1 – Ir-Regolament ta’ Delega tal-Kummissjoni (UE) Nru 3/2014 tal-24 ta’ Ottubru 2013 li jissupplimenta r-Regolament (UE) Nru 168/2013 tal-Parlament Ewropew u tal-Kunsill fir-rigward tar-rekwiżiti tas-sikurezza funzjonali tal-vetturi għall-approvazzjoni ta’ vetturi b’żewġ jew tliet roti u kwadriċikli

(6) Ara nota 3.

(7) https://www.acem.eu/newsroom/press-releases/329-stefan-pierer-acem-president-we-urgently-need-clarity-from-the-ec-regarding-the-implementation-of-euro-5.

(8) On board technology. Ir-Regolament (UE) Nru 168/2013, l-Artikolu 21 u l-Anness IV 1.8.1, 1.8.2, 1.8.3.

(9) Artikolu 23(3)(c).